Document ID: 31991L0692

Direktiva Sveta
z dne 23. decembra 1991
o standardiziranju in racionaliziranju poročil o izvajanju določenih direktiv, ki se nanašajo na okolje
(91/692/EGS)
SVET EVROPSKIH SKUPNOSTI JE
ob upoštevanju Pogodbe o ustanovitvi Evropske gospodarske skupnosti in zlasti člena 130s Pogodbe,
ob upoštevanju predloga Komisije [1],
ob upoštevanju mnenja Evropskega parlamenta [2],
ob upoštevanju mnenja Ekonomsko-socialnega odbora [3],
ker nekatere direktive Skupnosti, ki se nanašajo na okolje, zahtevajo od držav članic, da pripravijo poročilo o ukrepih za njihovo izvajanje; ker Komisija pripravi zbirno poročilo; ker druge direktive Skupnosti, ki se nanašajo na okolje, takih poročil ne zahtevajo;
ker obstoječe določbe o pripravi poročil določajo različne časovne presledke med poročili ter postavljajo različne zahteve glede njihove vsebine;
ker je treba to dolžnost naložiti zato, da lahko tako države članice kot tudi Komisija presojajo napredek pri izvajanju teh direktiv na območju celotne Skupnosti, ter hkrati zato, da omogoča tudi širši javnosti seznanjenost o tem vprašanju;
ker je treba zato obstoječe določbe usklajevati na področni osnovi tako, da so bolj dosledne in celovite;
ker mora biti določeno, da je časovni presledek med poročili, ki jih države članice pošiljajo Komisiji, tri leta, z enoletnim zamikom med področji; ker morajo biti ta poročila pripravljena na podlagi vprašalnika, ki ga pripravi Komisija s pomočjo odbora in ga pošlje državam članicam šest mesecev pred začetkom obdobja, na katerega se poročilo nanaša; ker mora Komisija v devetih mesecih od predaje poročil držav članic objaviti združeno poročilo o obravnavanem področju;
ker je treba zlasti poročilo o izvajanju Direktive Sveta 76/160/EGS z 8. decembra 1975 o kakovosti kopalnih voda [4], nazadnje spremenjene z Aktom o pristopu iz leta 1985, objaviti vsako leto in pravočasno, da je javnost obveščena o kakovosti kopalnih voda v zadnjem obdobju;
ker ukrepi, ki jih morajo sprejeti države članice, ne nalagajo sprejetja zakonov in drugih predpisov, saj priprava poročil o izvajanju direktiv Skupnosti trenutno od držav članic ne zahteva sprejetja takih predpisov,
SPREJEL NASLEDNJO DIREKTIVO:
Člen 1
Namen te direktive je na področni osnovi racionalizirati in izboljšati določbe o prenosu informacij in objavi poročil, ki se nanašajo na nekatere direktive Skupnosti o varstvu okolja, brez poseganja v določbe prve alinee člena 155 Pogodbe.
Člen 2
1. Določbe, navedene v Prilogi I, se zamenjajo z:
"Države članice vsaka tri leta pošljejo Komisiji informacije o izvajanju te direktive v obliki področnega poročila, ki zajema tudi druge ustrezne direktive Skupnosti. To poročilo se pripravi na podlagi vprašalnika ali predlogov, ki jo pripravi Komisija v skladu s postopkom, opredeljenim v členu 6 Direktive 91/692/EGS [5]. Vprašalnik ali predlogi se pošljejo državam članicam šest mesecev pred začetkom obdobja, ki ga zajema poročilo. Poročilo se pošlje Komisiji v devetih mesecih po koncu triletnega obdobja, ki je zajeto v poročilu.
Prvo poročilo zajema obdobje od leta 1993 do vključno leta 1995.
Komisija objavi poročilo Skupnosti o izvajanju direktive v devetih mesecih po prejemu poročil držav članic."
2. Besedilo iz odstavka 1 se doda v direktive, navedene v Prilogi II, kot je tam opredeljeno.
Člen 3
Člen 13 Direktive 76/160/EGS se zamenja z:
"Člen 13
Države članice vsako leto in prvič do 31. decembra 1993 pošljejo Komisiji poročilo o izvajanju te direktive v tekočem letu. Poročilo se pripravi na podlagi vprašalnika ali predlogov, ki jih pripravi Komisija v skladu s postopkom, opredeljenim v členu 6 Direktive 91/692/EGS [6]. Vprašalnik ali predlogi se pošljejo državam članicam šest mesecev pred začetkom obdobja, ki ga zajema poročilo. Poročilo se pošlje Komisiji pred koncem obravnavanega leta.
Komisija objavi poročilo Skupnosti o izvajanju direktive v štirih mesecih po prejemu poročil držav članic."
Člen 4
1. Določbe, navedene v Prilogi III, se zamenjajo z:
"Države članice vsaka tri leta pošljejo Komisiji informacije o izvajanju te direktive v obliki področnega poročila, ki zajema tudi druge ustrezne direktive Skupnosti. To poročilo se pripravi na podlagi vprašalnika ali predlogov, ki jih pripravi Komisija v skladu s postopkom, opredeljenim v členu 6 Direktive 91/692/EGS [7]. Vprašalnik ali predlogi se pošljejo državam članicam šest mesecev pred začetkom obdobja, ki ga zajema poročilo. Poročilo se pošlje Komisiji v devetih mesecih po koncu triletnega obdobja, ki je zajeto v poročilu.
Prvo poročilo zajema obdobje od leta 1994 do vključno leta 1996.
Komisija objavi poročilo Skupnosti o izvajanju direktive v devetih mesecih po prejemu poročil držav članic."
2. Besedilo iz odstavka 1 se vstavi v direktive, navedene v Prilogi IV, kot je tam opredeljeno.
3. V direktive, navedene v Prilogi V, se doda naslednje besedilo, kot je tam opredeljeno:
"Komisija vsako leto posreduje državam članicam informacije, ki jih je prejela na podlagi tega člena."
Člen 5
Določbe, navedene v Prilogi VI, se zamenjajo z:
"Države članice vsaka tri leta pošljejo Komisiji informacije o izvajanju te direktive v obliki področnega poročila, ki zajema tudi druge ustrezne direktive Skupnosti. Poročilo se pripravi na podlagi vprašalnika ali predlogov, ki jih pripravi Komisija v skladu s postopkom, opredeljenim v členu 6 Direktive 91/692/EGS [8]. Vprašalnik ali predlogi se pošljejo državam članicam šest mesecev pred začetkom obdobja, ki ga zajema poročilo. Poročilo se pošlje Komisiji v devetih mesecih po koncu triletnega obdobja, ki je zajeto v poročilu.
Prvo poročilo zajema obdobje od leta 1995 do vključno leta 1997.
Komisija objavi poročilo Skupnosti o izvajanju direktive v devetih mesecih po prejemu poročil držav članic."
Člen 6
Komisiji pomaga odbor, ki ga sestavljajo predstavniki držav članic in mu predsedujejo predstavniki Komisije.
Predstavnik Komisije predloži odboru osnutek predvidenih ukrepov. Odbor da svoje mnenje o osnutku v roku, ki ga lahko določi predsednik glede na nujnost zadeve. Mnenje se sprejme z večino, ki jo določa člen 148(2) Pogodbe za sprejemanje odločitev Sveta na predlog Komisije. Glasovi predstavnikov držav članic v odboru se ponderirajo na način iz navedenega člena. Predsednik ne glasuje.
Komisija sprejme ukrepe, ki se začnejo takoj uporabljati. Vendar, če ti ukrepi niso v skladu z mnenjem odbora, jih Komisija nemudoma sporoči Svetu. V takem primeru:
- Komisija lahko odloži uporabo ukrepov, za katere se je odločila, za čas, ki ni daljši od enega meseca od dneva takega sporočila,
- Svet lahko s kvalificirano večino v roku iz prve alinee sprejme drugačen sklep.
Člen 7
1. Države članice sprejmejo ukrepe, potrebne za uskladitev z določbami:
- členov 2 in 3 najpozneje do 1. januarja 1993,
- člena 4 najpozneje do 1. januarja 1994,
- člena 5 najpozneje do 1. januarja 1995.
Države članice Komisijo nemudoma obvestijo o sprejetih ukrepih.
2. Obstoječe določbe različnih direktiv, ki so bile spremenjene z novimi določbami, ostanejo v veljavi do datumov iz pododstavka 1.
3. Države članice se v sprejetih ukrepih iz odstavka 1 sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
Člen 8
Ta Direktiva je naslovljena na države članice.
V Bruslju, 23. decembra 1991

Labels: 12
18
15
20